הכנסת השבע-עשרה

הצעת חוק של חבר הכנסת	אמנון כהן	
    פ/3816/17	
הצעת חוק הבנקאות (שירות ללקוח) (תיקון – הגבלת סכומי עמלות), התשס"ח–2008

הוספת סעיף 9י1 	1.	בחוק הבנקאות (שירות ללקוח), התשמ"א–1981, אחרי סעיף 9י יבוא:	
		"הגבלה על סכומי עמלות	9י1.	(א)	בלי לגרוע מהוראות סעיף 9י, תאגיד בנקאי לא יגבה עמלה העולה על 1.5 שקלים חדשים עבור שירותים המפורטים להלן, הניתנים באמצעות פקיד בנק, מוקד טלפוני מאויש או תיבת שירות: 	
							(1)	הפקדת מזומן ומשיכת מזומן;	
							(2)	פדיון שיק והפקדת שיק;	
							(3)	הפקה ומסירת תדפיס לבקשת לקוח; 	
							(4)	העברה או הפקדה לחשבון אחר.	
						(ב)	תאגיד בנקאי יציע ללקוחותיו אפשרות לקבל סל עמלות בעד השירותים כאמור בסעיף קטן (א); מחיר סל עמלות כאמור לא יעלה על 18 שקלים חדשים, או על 10 שקלים חדשים אם הלקוח הוא אזרח ותיק, כהגדרתו בחוק האזרחים הותיקים, התש"ן–1989, מקבל גמלה לפי חוק הביטוח הלאומי [נוסח משולב], התשנ"ה–1995 (להלן – חוק הביטוח הלאומי), למעט לפי פרק ג', פרק ד' ופרק י"ב לחוק הביטוח הלאומי, עולה חדש, כהגדרתו בחוק הבטחת הכנסה, התשמ"א–1980 ומי ששכרו החודשי נמוך מ-65% מהשכר הממוצע, כהגדרתו בסעיף 1 לחוק הביטוח הלאומי.	
						(ג)	הסכומים האמורים בסעיף זה יעודכנו ב-1 בינואר של כל שנה, באישור המפקח על הבנקים וועדת הכלכלה של הכנסת, לפי שיעור השינוי שחל במדד החדש לעומד המדד היסודי; בסעיף קטן זה, "המדד החדש" ו"המדד היסודי" – כהגדרתם בסעיף 9ז.	
דברי הסבר
בעקבות הרפורמה בעמלות הבנקים הועלו באופן משמעותי התעריפים שגובים התאגידים הבנקאיים עבור פעולות בנקאיות נפוצות, הנעשות בסניפים, מול פקיד הבנק. הפגיעה משמעותית בעיקר עבור אזרחים מאוכלוסיות חלשות, ביניהם משקי הבית מהמעמד הסוציו-אקונומי הנמוך, עולים חדשים, קשישים ומקבלי קצבאות, אשר אינם נגישים לאינטרנט וחייבים להגיע לדלפק הבנק. אוכלוסיות אלו נפגעו באופן משמעותי מהדרך שבה מנסים התאגידים הבנקאיים ליישם את הרפורמה וישלמו סכומים גבוהים עבור פעולות בסיסיות בבנק לעומת המצב הקודם. על כן, מוצע להגביל במחיר מרבי את העמלות הנפוצות המתבצעות מול פקיד הבנק, וכן לקבוע כי סך העלות בעבור עמלות אלו בחודש, לא יעלה מעל 18 שקלים חדשים, לכלל הלקוחות, כשלגבי אוכלוסיות מסוימות, כגון מקבלי גמלה, קשישים ועולים חדשים, סך העמלות כאמור לא יעלה על 10 שקלים חדשים. 

---------------------------------
הוגשה ליו"ר הכנסת והסגנים
והונחה על שולחן הכנסת ביום
כ"ז בסיון התשס"ח – 30.6.08